Alþingi samþykkti í dag lög sem gera meðal annars ráð fyrir því , að í stjórnum opinberra hlutafélaga og einkahlutafélaga með fleiri en þrjá stjórnarmenn skuli hlutfall hvors kyns í stjórninni vera að minnsta kosti 40% í lok árs 2013 . Þingmenn allra flokka nema Sjálfstæðisflokks greiddu atkvæði með frumvarpinu og lýstu stuðningi við ákvæðið um kynjakvótann . Lilja Mósesdóttir , þingmaður VG , sagði að með þessu væri mikilvægum áfanga í kvennabaráttunni og þingræðinu væri náð . Ragnheiður E. Árnadóttir , þingmaður Sjálfstæðisflokksins , sagði að þingmenn flokksins væru á móti kynjakvóta og Erla Ósk Ásgeirsdóttir , flokkssystir hennar , sagði að konur þurfi ekki meðgjöf í viðskiptalífinu . Í frumvarpinu , sem samþykkt var í dag , eru einnig ákvæði um að skylda stjórn hlutafélags til að sjá til þess að hlutaskrá geymi á hverjum tíma réttar upplýsingar um hluthafa , hlutafjáreign þeirra og atkvæðisrétt . Þá skuli stjórn félags leggja fyrir aðalfund samantekt um hlutafjáreign einstakra hluthafa , rétt þeirra til að greiða atkvæði og um breytingar sem orðið hafa á árinu . Er tilgangurinn að auka gagnsæi hvað varðar eignarhald og atkvæðisrétt í íslenskum hlutafélögum og koma þannig til móts við þá gagnrýni að það hafi skort í íslensku viðskiptalífi . Þá er kveðið á um að stjórnarformenn hlutafélaga hafi ekki heimild til að taka að sér önnur störf fyrir félagið en þau sem falla undir eðlileg störf stjórnarformanns . Er markmiðið að koma í veg fyrir hagsmunaárekstra ef stjórnarformaður er jafnframt starfsmaður félagsins þar sem hann stjórni þá í raun eftirliti með sjálfum sér .